Ahogy arról korábban beszámoltunk, a Nyílt Társadalom Alapítványok (Open Society Foundations) befejezi működését Magyarországon, áthelyezi a nemzetközi tevékenységét és átköltözteti a munkatársakat Berlinbe. Ezt kedden jelentette be az alapítvány.

Mint írták, "az egyre nyomasztóbb magyar politikai és jogi környezet miatt" távoznak.

A döntést közleményükben a magyar kormány civil szervezetek elleni további szigorítást hozó törvénycsomagjával, a Stop Soros néven emlegetett szabályozással indokolták.

"A magyar kormány a munkánkat becsmérli és hamis színben tünteti fel, korlátozza a civil társadalmat politikai előnyszerzés céljából, olyan taktikát alkalmazva, amelyre még nem volt példa az Európai Unió történetében,” olvasható Patrick Gaspard, a Nyílt Társadalom Alapítványok elnökének nyilatkozatában.

„Az úgynevezett Stop Soros jogszabálycsomag a legújabb ilyen próbálkozás. Nem tudjuk tovább garantálni a munkánk és a munkatársaink biztonságát Magyarországon, és nem tudunk védelmet nyújtani az önkényes kormányzati beavatkozással szemben” - fogalmazott Gaspard.

Jön a Stop Soros

A magyar miniszterelnök az áprilisi hírt az alapítvány távozásáról úgy kommentálta, hogy "emiatt nem hullat krokodilkönnyeket". Azt is elmondta, hogy folytatják a Soros György által támogatott civil szervezeteket érintő szabályozás bevezetését. Most hétfőn arról beszélt, hogy amint megalakul az új magyar kormány, megtartotta első ülését, azonnal benyújtják az Országgyűlés elé a Stop Soros törvénycsomag és az alkotmánymódosítás tervezetét.

A szabályozás az OSF-et is hátrányosan érintené, mert 25 százalékos illeték megfizetésére kötelezhetné őket, ráadásul a működtetésükhöz belügyminiszteri engedélyre lenne szükségük. A belügyminiszter viszont nemzetbiztonsági kockázattá minősítheti a civil szervezeteket, vagyis teljes átvilágítást kérhet rájuk.

Reuters/Bernadett Szabo

Mit csinál az OSF?

A Nyílt Társadalom Alapítványokat a magyar származású amerikai üzletember, Soros György alapította. Magyarországon 1984 óta működött, ösztöndíjakkal segítette a magyar fiatalokat, köztük Orbán Viktort, hogy külföldön tanuljanak.

Tevékenysége első évtizedében a Nyílt Társadalom Alapítványok iskolatej programot támogattak, orvosi berendezéseket adományoztak kórházaknak és segítséget nyújtottak a legszegényebb és a legelesettebb embereknek. 2010-ben Soros György közel egy millió euróval támogatta a vörösiszap katasztrófa károsultjait.

1984 óta a magyarországi támogatások teljes összege 400 millió dollár (több mint 106 milliárd forint) volt.

A budapesti iroda az OSF egyik regionális központja, nemcsak a Magyarországra, hanem a más országokba jutó támogatásokat is innen osztották el.

A CEU a következő távozó?

Bizonytalanságban vagyunk - mondta Michael Ignatiaeff, a Közép-Európai Egyetem rektora egy, a Washington Post oldalán kedden megjelent cikkben. Hozzátéve, hogy ha nyárig nem születik megállapodás, akkor kénytelenek lesznek Bécsbe költözni.

Ha ez így meg tovább, nem tudnak diákokat vonzani, nem tudnak új embereket felvenni, elkezdenek "kivérezni" - fejtette ki a kanadai professzor, aki a Harvard egyetemen is tanított korábban. Nem lehet bizonytalanságban megkezdeni egy tanévet - összegezte.